title: Pravidlá bezpečnosti a ochrany v Európskom parlamente – Rozhodnutie Predsedníctva z 15. januára 2018

text:
               2.3.2018

               SK

               Úradný vestník Európskej únie

               C 79/3

         PRAVIDLÁ BEZPEČNOSTI A OCHRANY V EURÓPSKOM PARLAMENTE
   Rozhodnutie Predsedníctva
   z 15. januára 2018
   (2018/C 79/04)

      Obsah

               KAPITOLA 1:

            VŠEOBECNÉ USTANOVENIA
            5

               Článok 1

            Vymedzenie pojmov
            5

               Článok 2

            Predmet
            6

               Článok 3

            Rozsah pôsobnosti
            6

               Článok 4

            Kancelárie poslancov
            6

               Článok 5

            Zásady
            7

               Článok 6

            Organizácia
            7

               Článok 7

            Úlohy generálneho riaditeľstva pre bezpečnosť a ochranu
            7

               Článok 8

            Poverení zamestnanci
            8

               Článok 9

            Vykonávanie povinností zamestnancami GR SAFE
            8

               Článok 10

            Povinnosť dodržiavať pravidlá a spolupracovať
            8

               Článok 11

            Delegovanie úloh zmluvnej strane
            9

               KAPITOLA 2:

            STAVY POHOTOVOSTI
            9

               Článok 12

            Úrovne stavu pohotovosti
            9

               Článok 13

            Rozhodnutie o úrovni stavu pohotovosti
            9

               Článok 14

            Komunikácia súvisiaca s úrovňami stavu pohotovosti
            10

               KAPITOLA 3:

            PREDCHÁDZANIE BEZPEČNOSTNÝM INCIDENTOM
            10

               Článok 15

            Posudzovanie rizika
            10

               Článok 16

            Kontrola prístupu
            10

               Článok 17

            Osobná ochrana
            10

               KAPITOLA 4:

            REAKCIA NA BEZPEČNOSTNÉ INCIDENTY
            11

               Článok 18

            Podozrenie z bezpečnostného incidentu
            11

               Článok 19

            Výskyt bezpečnostného incidentu
            11

               Článok 20

            Správa o bezpečnostnom incidente
            11

               KAPITOLA 5:

            SLUŽOBNÉ ZBRANE
            11

               Článok 21

            Všeobecné zásady
            11

               Článok 22

            Oprávnenie nosiť služobnú zbraň
            12

               Článok 23

            Vydávanie a používanie služobných zbraní
            12

               Článok 24

            Prítomnosť ozbrojených zamestnancov vonkajších bezpečnostných služieb v priestoroch Parlamentu
            12

               Článok 25

            Dôsledky vytiahnutia alebo použitia služobnej zbrane – Podávanie správ a asistencia
            12

               KAPITOLA 6:

            PRESADZOVANIE
            12

               Článok 26

            Presadzovanie dodržiavania bezpečnostných opatrení
            12

               KAPITOLA 7:

            BEZPEČNOSTNÉ VYŠETROVANIE A POMOCNÉ VYŠETROVANIE
            13

               Článok 27

            Bezpečnostné vyšetrovanie
            13

               Článok 28

            Pomocné vyšetrovanie
            13

               Článok 29

            Vyšetrovacie opatrenia v kontexte pomocného vyšetrovania
            14

               KAPITOLA 8:

            ZÁVEREČNÉ USTANOVENIA
            15

               Článok 30

            Styk s hostiteľskými členskými štátmi a tretími krajinami, vnútroštátnymi orgánmi, ostatnými inštitúciami Únie a medzinárodnými orgánmi
            15

               Článok 31

            Mechanizmus podávania sťažností poslancov Európskeho parlamentu
            15

               Článok 32

            Vykonávacie pravidlá
            15

               Článok 33

            Zrušenie
            15

               Článok 34

            Nadobudnutie účinnosti a uverejnenie
            15
         PREDSEDNÍCTVO EURÓPSKEHO PARLAMENTU,
   so zreteľom na Zmluvu o fungovaní Európskej únie, a najmä na jej článok 232,
   so zreteľom na Protokol č. 7 o výsadách a imunitách Európskej únie, ktorý je prílohou zmlúv, a najmä na jeho články 1 a 18,
   so zreteľom na rokovací poriadok Európskeho parlamentu, a najmä na jeho článok 25 ods. 2,
   keďže:

               (1)

               Cieľom bezpečnosti Parlamentu je umožniť riadne fungovanie Parlamentu zachovávaním poriadku a zaisťovaním bezpečnosti prostredia v rámci priestorov Parlamentu a postačujúcej úrovne fyzickej ochrany osôb, budov a majetku pred ohrozením.

               (2)

               Parlament by sa mal usilovať o dosiahnutie primeranej úrovne bezpečnosti osôb, budov a majetku, ktorá je správnou rovnováhou medzi bezpečnosťou a prístupnosťou.

               (3)

               Bezpečnosť a ochrana v Parlamente by mali byť založené na zásadách zákonnosti, proporcionality, zodpovednosti a efektívnosti.

               (4)

               Otázky bezpečnosti a ochrany by sa mali zohľadňovať pri vypracúvaní a vykonávaní všetkých politík Parlamentu.

               (5)

               Povinnosť náležitej starostlivosti Parlamentu zahŕňa náležitú starostlivosť pri prijímaní všetkých primeraných krokov na vykonávanie bezpečnostných opatrení na predchádzanie primerane predvídateľným ujmám osôb uvedených v článku 3 ods. 2, poškodeniu priestorov Parlamentu a jeho hmotného majetku.

               (6)

               Parlament uzavrel dohody s vládami Belgicka, Luxemburska a Francúzska, ktorými sa potvrdzuje, že Parlament je zodpovedný za bezpečnosť vo svojich priestoroch.

               (7)

               Parlament podpísal s vládou Belgicka memorandum o porozumení o bezpečnostných previerkach a môže podpísať podobné dohody s inými členskými štátmi.

               (8)

               Súčasná prax v inštitúciách Únie, členských štátoch a ďalších medzinárodných organizáciách ukazuje, že systém stavov pohotovosti je najefektívnejším spôsobom, ako zaistiť prijatie vhodných a primeraných bezpečnostných opatrení v reakcii na vyhodnotenú úroveň ohrozenia. Systém stavov pohotovosti v Parlamente zavedený rozhodnutím Predsedníctva zo 16. decembra 2002 treba prehodnotiť a zjednodušiť, aby sa zvýšila jeho pružnosť a účinnosť pri reagovaní na ohrozenia bezpečnosti.

               (9)

               Hostiteľské členské štáty a tretie krajiny by mali mať možnosť povoliť Parlamentu poskytnúť ozbrojenú osobnú ochranu predsedovi počas jeho prítomnosti na ich území a držať strelné zbrane na ochranu osôb v jeho vlastných priestoroch.

               (10)

               Otázky týkajúce sa preukazov na vstup sa riadia samostatným rozhodnutím Predsedníctva prijatým na základe článku 116a ods. 1 rokovacieho poriadku Parlamentu.

               (11)

               Pri vykonávaní tohto rozhodnutia by mal Parlament zabezpečiť ochranu súkromia a údajov v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (1),

         PRIJALO TOTO ROZHODNUTIE:
   KAPITOLA 1

      VŠEOBECNÉ USTANOVENIA

   Článok 1
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               (1)

               „bezpečnosť“ je zachovanie fyzickej integrity osôb, budov alebo majetku;

               (2)

               „bezpečnostný incident“ je každé prebiehajúce alebo bezprostredné ohrozenie bezpečnosti vrátane násilných činov, vandalizmu, sabotáže, krádeže alebo iných aktov podliehajúcich trestnému právu, nezahŕňa však prípady vyššej moci;

               (3)

               „ohrozenie bezpečnosti“ je udalosť alebo osoba, o ktorých možno primerane predpokladať, že negatívne ovplyvnia bezpečnosť, ak nedôjde k reakcii na ne alebo k ich riadeniu;

               (4)

               „závažný bezpečnostný incident“ je bezpečnostný incident, o ktorom možno primerane predpokladať, že povedie k strate života, vážnemu zraneniu alebo ublíženiu, výraznému poškodeniu majetku Parlamentu alebo narušeniu základnej prevádzkovej kapacity Parlamentu;

               (5)

               „poriadok“ je stav, ktorý umožňuje hladké vykonávanie parlamentných činností, rešpektovanie dôstojnosti Parlamentu, zachovávanie bezpečnosti priestorov Parlamentu a fungovanie vybavenia Parlamentu;

               (6)

               „ohrozenie poriadku“ je udalosť alebo osoba, o ktorých možno primerane predpokladať, že negatívne ovplyvnia poriadok, ak nedôjde k reakcii na ne alebo k ich riadeniu;

               (7)

               „ochrana“ je predchádzanie nehodám a reakcia na ne, predchádzanie požiarom a reakcia na ne, ako aj prvá pomoc a evakuácia budov;

               (8)

               „naliehavosť“ je nutnosť urýchlene reagovať na bezpečnostný incident;

               (9)

               „bezpečnostné riziko“ je kombinácia prípadných dôsledkov ohrozenia bezpečnosti a súvisiacej pravdepodobnosti výskytu;

               (10)

               „riadenie rizika“ je každé bezpečnostné opatrenie, od ktorého možno primerane očakávať účinnú minimalizáciu bezpečnostného rizika predchádzaním bezpečnostnému incidentu, jeho zmierňovaním alebo zamedzovaním;

               (11)

               „prevencia rizika“ sú bezpečnostné opatrenia, od ktorých možno primerane očakávať zníženie pravdepodobnosti bezpečnostného incidentu;

               (12)

               „zmierňovanie rizika“ sú bezpečnostné opatrenia, od ktorých možno primerane očakávať zníženie následkov bezpečnostného incidentu;

               (13)

               „zóna s obmedzeným prístupom“ je zóna, do ktorej je obmedzený prístup použitím snímačov elektronických preukazov, elektronických zámkov alebo iných zariadení;

               (14)

               „majetok“ je všetok hnuteľný majetok v priestoroch Parlamentu;

               (15)

               „priestory“ sú všetky objekty Parlamentu vrátane budov, kancelárií, miestností a ostatných priestorov, ako aj priestory, v ktorých sú umiestnené komunikačné a informačné systémy, v ktorých Parlament vykonáva stálu alebo dočasnú činnosť;

               (16)

               „stav pohotovosti“ je súbor bezpečnostných opatrení, ktorých cieľom je stanoviť osobitnú úroveň ochrany úmernú ohrozeniu bezpečnosti;

               (17)

               „štandardné bezpečnostné opatrenia“ sú súbor bezpečnostných opatrení uplatňovaný pre každú úroveň stavu pohotovosti a harmonizovaný so zodpovedajúcimi bezpečnostnými opatreniami uplatniteľnými v iných inštitúciách Únie s rovnakou úrovňou pohotovosti;

               (18)

               „doplnkové bezpečnostné opatrenia“ sú súbor dodatočných opatrení, ktoré Parlament môže prijať pre každú úroveň stavu pohotovosti, s cieľom efektívnejšie a flexibilnejšie reagovať na zistené riziká pre Parlament.

         Článok 2
   Predmet
   Účelom tohto rozhodnutia je:

               —

               stanoviť právny rámec týkajúci sa bezpečnosti v Parlamente vrátane základných zásad uplatniteľných v oblasti bezpečnosti,

               —

               stanoviť právny rámec týkajúci sa ochrany v Parlamente a

               —

               vymedziť organizáciu a zodpovednosti, pokiaľ ide o bezpečnosť v Parlamente, a úlohu bezpečnostných orgánov Parlamentu.

         Článok 3
   Rozsah pôsobnosti
   1.   Toto rozhodnutie sa uplatňuje na všetky priestory Parlamentu v Únii a mimo nej. Ak má Parlament spoločné priestory s inými inštitúciami, orgánmi, úradmi a agentúrami Únie, uplatňovanie tohto rozhodnutie sa vykonáva po konzultácii s dotknutými inými inštitúciami, orgánmi, úradmi a agentúrami Únie.
   2.   Bez ohľadu na akékoľvek osobitné ustanovenia týkajúce sa konkrétnych skupín zamestnancov, toto rozhodnutie sa uplatňuje na poslancov, zamestnancov Parlamentu, poskytovateľov služieb a ich zamestnancov, stážistov a na akékoľvek iné osoby s prístupom do priestorov Parlamentu.
   3.   Bez toho, aby boli dotknuté vnútroštátne právne predpisy, toto rozhodnutie sa uplatňuje mimo priestorov Parlamentu na zamestnancov poverených Parlamentom osobnou ochranou predsedu, pokiaľ ide o túto ochranu.
   4.   Toto rozhodnutie sa neuplatňuje, pokiaľ ide o kybernetickú bezpečnosť.
   5.   Toto rozhodnutie sa neuplatňuje na spracovanie a ochranu dôverných informácií, s výnimkou postupu bezpečnostnej previerky a prešetrovania možného porušenia dôvernosti.
   6.   Toto rozhodnutie sa neuplatňuje na riadenie kontinuity činností schválené Predsedníctvom 9. mája 2016.
   7.   S výnimkou predsedu Parlamentu sa toto rozhodnutie neuplatňuje na bezpečnosť poslancov alebo zamestnancov Parlamentu na oficiálnych služobných cestách.
   8.   Toto rozhodnutie sa neuplatňuje na pravidlá, ktoré sa vzťahujú na preukazy na vstup v zmysle článku 116a rokovacieho poriadku Parlamentu.
   Článok 4
   Kancelárie poslancov
   V súlade s článkami 18, 19 a 27 až 29 tohto rozhodnutia sa prístup generálneho riaditeľstva pre bezpečnosť a ochranu (GR SAFE) do kancelárie vyčlenenej pre poslanca obmedzuje na predchádzanie bezpečnostným incidentom a na reakciu na ne.
   Článok 5
   Zásady
   1.   Vykonávanie tohto rozhodnutia je v súlade so zmluvami, najmä s Chartou základných práv a Protokolom č. 7 o výsadách a imunitách Európskej únie a príslušnými predpismi vnútroštátneho práva.
   2.   Opatreniami prijatými podľa tohto rozhodnutia nie sú dotknuté právomoci orgánov presadzovania práva členských štátov, rokovací poriadok Parlamentu, štatút poslancov Európskeho parlamentu a článok 86 a príloha IX k služobnému poriadku.
   3.   Ak toto rozhodnutie neobsahuje konkrétne ustanovenie, Parlament uplatňuje na svoje priestory a vo svojich budovách právne prepisy upravujúce ochranu – najmä protipožiarnu ochranu – platné v členskom štáte, na území ktorého sa tieto priestory a budovy nachádzajú.
   4.   Bezpečnosť a ochrana v Parlamente sú založené na zásadách zákonnosti, proporcionality, zodpovednosti a efektívnosti.
   5.   Zásada zákonnosti upravuje nevyhnutnosť prísne dodržiavať právny rámec pri vykonávaní tohto rozhodnutia a potrebu dodržiavať zákonné požiadavky.
   6.   Akékoľvek bezpečnostné opatrenie určené fyzickej osobe sa prijíma verejne, pokiaľ nemožno primerane očakávať, že sa tým znemožní jeho účinok. Adresáti bezpečnostného opatrenia sú vopred informovaní o dôvodoch a pravdepodobných dôsledkoch opatrenia, pokiaľ nemožno primerane očakávať, že účinok opatrenia bude znemožnený poskytnutím takejto informácie. V takomto prípade je adresát bezpečnostného opatrenia informovaný potom ako pominulo riziko znemožnenia účinku bezpečnostného opatrenia.
   7.   Použitie sily bezpečnostnými orgánmi, ako aj intenzita jednotlivých zásahov prostredníctvom bezpečnostných opatrení musia byť úmerné bezpečnostnému riziku.
   Článok 6
   Organizácia
   1.   V súlade s článkom 22 ods. 5 rokovacieho poriadku Parlamentu je orgánom zodpovedným za bezpečnosť v Parlamente jeho predseda.
   2.   V súlade s týmto rozhodnutím zaisťuje bezpečnosť a ochranu v priestoroch Parlamentu GR SAFE pod vedením generálneho tajomníka. Generálny tajomník môže vydať pokyny generálnemu riaditeľovi pre bezpečnosť a ochranu, aby zaistil bezpečnosť a ochranu.
   3.   Predseda Parlamentu môže poveriť zamestnancov vykonávaním svojich pokynov zameraných na obnovenie bezpečnosti a poriadku v priestoroch Parlamentu v konkrétnej situácii.
   4.   V prípade, že poslanec naruší riadny priebeh plenárneho zasadnutia, generálny tajomník môže pri prijímaní opatrení podľa článku 165 ods. 3 rokovacieho poriadku Európskeho parlamentu požiadať o pomoc GR SAFE.
   5.   GR SAFE pri plnení úloh pomáha Riadiaci výbor pre riadenie bezpečnosti.
   Článok 7
   Úlohy generálneho riaditeľstva pre bezpečnosť a ochranu
   1.   GR SAFE:

               —

               zaručuje primeranú úroveň bezpečnosti, ochrany a poriadku, ako aj ochranu osôb, budov a majetku predchádzaním bezpečnostným a ochranným incidentom v priestoroch Parlamentu,

               —

               uplatňuje súdržný, integrovaný prístup poskytujúci primeranú úroveň ochrany osôb, budov a majetku, a to úmerne zisteným rizikám,

               —

               podporuje a posilňuje kultúru bezpečnosti Parlamentu, zaisťuje efektívnu bezpečnosť, zlepšuje riadenie bezpečnosti Parlamentu, ďalej posilňuje siete a spoluprácu s príslušnými orgánmi na úrovni Únie, členských štátov a na medzinárodnej úrovni a zlepšuje monitorovanie a riadenie bezpečnostných opatrení,

               —

               organizuje osobnú ochranu predsedu,

               —

               vypracúva komplexnú metodiku posudzovania rizika, vykonáva analýzy a posúdenia rizika a odporúča generálnemu tajomníkovi opatrenia potrebné na predchádzanie rizikám súvisiacim s identifikovanými bezpečnostnými incidentmi alebo hrozbami alebo na ich zmierňovanie, a zároveň dohliada na vykonávanie takýchto opatrení,

               —

               je zapojené do objednávania a posudzovania bezpečnostného vybavenia alebo architektonických plánov súvisiacich s bezpečnosťou. Konečné schválenie a povolenie takéhoto vybavenia a plánov si vyžaduje predchádzajúcu konzultáciu s GR SAFE.

         2.   Ak bezpečnosť informačných kancelárií Európskeho parlamentu spadá do zodpovednosti ostatných inštitúcií, orgánov, úradov alebo agentúr Únie alebo ak ju tieto inštitúcie, orgány, úrady alebo agentúry Únie riadia, GR SAFE overuje, či je zaistená úroveň bezpečnosti aspoň rovnocenná s úrovňou v Parlamente.
   3.   GR SAFE je kontaktným miestom pre základné bezpečnostné previerky a bezpečnostné previerky poslancov na ich žiadosť a príslušných osôb, pričom zabezpečuje potrebnú komunikáciu s príslušnými vnútroštátnymi orgánmi, výmenu informácií s ostatnými inštitúciami Únie a vykonávanie vnútorného postupu týkajúceho sa vybavovania žiadostí. Tieto postupy sú v súlade s príslušnými dvojstrannými dohodami uzatvorenými medzi Parlamentom a bezpečnostnými orgánmi členských štátov a s medzinštitucionálnymi dohodami uzatvorenými medzi Parlamentom a ostatnými inštitúciami Únie.
   4.   GR SAFE odporúča generálnemu tajomníkovi príslušný stav pohotovosti pri predvídaní ohrození alebo incidentov ohrozujúcich bezpečnosť Parlamentu alebo pri reakcii na ne, ako aj opatrenia potrebné na riadenie krízových situácií.
   5.   GR SAFE navrhuje generálnemu tajomníkovi stratégiu ochrany.
   Článok 8
   Poverení zamestnanci
   1.   Iba zamestnancom, ktorých jednotlivo poveril generálny tajomník, ktorý deleguje túto právomoc generálnemu riaditeľovi pre bezpečnosť a ochranu, sa môže v súlade s ich konkrétnymi úlohami a na obdobie, počas ktorého takéto úlohy vykonávajú, zveriť právomoc prijímať jedno alebo viacero z týchto opatrení:

               a)

               nosiť a používať služobné zbrane;

               b)

               vykonávať bezpečnostné vyšetrovanie;

               c)

               vykonávať pomocné vyšetrovanie.

         2.   V reakcii na konkrétne situácie a v rámci obmedzení tohto rozhodnutia a vykonávacích predpisov generálny riaditeľ pre bezpečnosť a ochranu môže vydať služobné pokyny, ktoré sa vzťahujú na všetkých zamestnancov vykonávajúcich špecifické úlohy a ktoré určujú povolené bezpečnostné opatrenia.
   Článok 9
   Vykonávanie povinností zamestnancami GR SAFE
   1.   Zamestnanci GR SAFE nemusia svojich nadriadených žiadať o osobitné príkazy, pokiaľ ide o voľbu bezpečnostných opatrení, ak im v tom bráni naliehavosť situácie, za podmienky, že sa na tieto opatrenia vzťahuje toto rozhodnutie.
   2.   Zamestnanci GR SAFE nesmú byť znevýhodňovaní z dôvodu vykonávania svojich povinností, pokiaľ nekonajú mimo rozsahu svojho poverenia, služobných pokynov alebo protizákonne.
   Článok 10
   Povinnosť dodržiavať pravidlá a spolupracovať
   1.   Dodržiavanie tohto rozhodnutia a jeho vykonávacích predpisov, ako aj opatrení prijatých poverenými zamestnancami pri ich uplatňovaní, je povinné.
   2.   Všetci zamestnanci vrátane poskytovateľov služieb a ich zamestnancov, ako aj stážisti i návštevníci a hostia musia na požiadanie spolupracovať s GR SAFE pri plnení jeho poslania.
   3.   Nedodržanie tohto rozhodnutia, jeho vykonávacích predpisov, ako aj opatrení prijatých pri ich uplatňovaní môže byť dôvodom na začatie disciplinárneho konania v súlade so zmluvami, článkami 11 a 166 rokovacieho poriadku Parlamentu, služobným poriadkom, na uloženie zmluvných sankcií alebo na začatie súdneho konania podľa vnútroštátnych zákonov a iných právnych predpisov.
   Článok 11
   Delegovanie úloh zmluvnej strane
   Úlohy súvisiace s bezpečnosťou a ochranou, ktoré Parlament sám nemôže vykonať z právnych, technických alebo prevádzkových dôvodov možno v súlade s vnútornými predpismi a postupmi Parlamentu delegovať tretej strane. Takéto úlohy môžu okrem iného zahŕňať prehliadky špeciálne vycvičenými psami, elektronické prehliadky, služby protipožiarnej ochrany, nakladanie s nebezpečnými materiálmi a predmetmi, odstraňovanie opustených alebo nebezpečných vozidiel a poskytovanie pomoci zamestnancami vonkajších bezpečnostných služieb pri osobitných podujatiach. Takéto úlohy však zostávajú vo výhradnej právomoci Parlamentu.
   KAPITOLA 2

      STAVY POHOTOVOSTI

   Článok 12
   Úrovne stavu pohotovosti
   1.   Stavy pohotovosti sa označujú farebnými kódmi. BIELA označuje najnižšiu úroveň ohrozenia; ŽLTÁ, ORANŽOVÁ a ČERVENÁ označujú zvýšenú úroveň ohrozenia:

               —

               BIELA úroveň stavu pohotovosti sa uplatňuje, ak sa v Parlamente nezistilo žiadne konkrétne ohrozenie alebo incident ovplyvňujúce bezpečnosť,

               —

               ŽLTÁ úroveň stavu pohotovosti sa uplatňuje, ak sa zistilo ohrozenie alebo incidenty, ktoré ovplyvňujú bezpečnosť a ktoré môžu mať negatívny vplyv na Parlament alebo jeho fungovanie,

               —

               ORANŽOVÁ úroveň stavu pohotovosti sa uplatňuje, ak sa zistilo ohrozenie alebo incidenty, ktoré ovplyvňujú bezpečnosť v Parlamente a ktoré sú namierené proti Parlamentu, jeho fungovaniu alebo činnostiam, hoci nebol zistený žiaden konkrétny objekt, cieľ alebo čas útoku,

               —

               ČERVENÁ úroveň stavu pohotovosti sa uplatňuje, ak došlo k ohrozeniu bezprostredným útokom, ktorý ovplyvňuje bezpečnosť a je namierený konkrétne proti Parlamentu alebo jeho fungovaniu.

         2.   Generálny tajomník pred prijatím vykonávacích opatrení uvedených v článku 32 týkajúcich sa úrovní stavu pohotovosti ústne informuje Predsedníctvo o plánovaných opatreniach.
   Článok 13
   Rozhodnutie o úrovni stavu pohotovosti
   1.   Predseda Parlamentu na návrh generálneho tajomníka s prihliadnutím na odporúčanie GR SAFE:

               a)

               rozhodne po konzultácii s ostatnými inštitúciami Únie, ktoré majú priestory v tom istom členskom štáte, ostatnými relevantnými orgánmi Únie a hostiteľskými členskými štátmi a tretími krajinami o úrovni stavu pohotovosti a o pracoviskách, na ktoré sa vzťahuje;

               b)

               rozhodne ktoré (prípadné) doplnkové bezpečnostné opatrenia sa majú prijať;

               c)

               informuje členov Predsedníctva o všetkých rozhodnutiach prijatých podľa tohto článku.

         2.   Pod vedením generálneho tajomníka GR SAFE:

               a)

               vykonáva rozhodnutia o úrovni stavu pohotovosti v priestoroch Parlamentu;

               b)

               v naliehavom prípade prijíma rozhodnutia vymedzené v odseku 1 písm. a) a b). Generálny riaditeľ pre bezpečnosť a ochranu čo najskôr po prijatí týchto opatrení informuje predsedu a generálneho tajomníka o opatreniach a o dôvodoch na ich prijatie;

               c)

               nepretržite monitoruje ohrozenia bezpečnosti a bezpečnostné riziká na účely overenia primeranosti uplatňovanej úrovne stavu pohotovosti.

         3.   Vedúci informačných kancelárií Parlamentu sú zodpovední za vykonávanie rozhodnutia o stave pohotovosti v príslušných informačných kanceláriách.
   4.   Vedúci informačných kancelárií Parlamentu môžu prijímať doplnkové bezpečnostné opatrenia v prípade naliehavosti v súlade s týmto rozhodnutím. Generálny tajomník a generálny riaditeľ pre bezpečnosť a ochranu sú o týchto opatreniach bezodkladne informovaní.
   Článok 14
   Komunikácia súvisiaca s úrovňami stavu pohotovosti
   1.   Úrovne stavu pohotovosti sú oznamované na verejných miestach pomocou farebného systému označovania.
   2.   Pri zmene úrovne stavu pohotovosti predseda Parlamentu informuje všetkých poslancov a zamestnancov Parlamentu o opatreniach, ktoré majú vplyv na činnosť Parlamentu. O prijatých opatreniach sú informované aj ostatné inštitúcie Únie a príslušné vnútroštátne orgány.
   KAPITOLA 3

      PREDCHÁDZANIE BEZPEČNOSTNÝM INCIDENTOM

   Článok 15
   Posudzovanie rizika
   V záujme predchádzania bezpečnostným incidentom GR SAFE:

               —

               posudzuje bezpečnostné riziko spojené s vykonávaním konkrétnych funkcií zamestnancov generálneho sekretariátu Parlamentu a bezpečnostné riziko osôb nachádzajúcich sa v priestoroch Parlamentu,

               —

               po konzultácii s príslušnými generálnymi riaditeľstvami posudzuje bezpečnostné riziko priestorov a majetku Parlamentu,

               —

               na zaistenie bezpečnosti podujatí v priestoroch Parlamentu a v okolí Parlamentu navrhuje generálnemu tajomníkovi alebo príslušnému útvaru primerané opatrenia.

         Článok 16
   Kontrola prístupu
   1.   V záujme predchádzania bezpečnostným incidentom GR SAFE môže vykonávať bezpečnostné kontroly všetkých osôb vrátane poslancov, predmetov a majetku pred vstupom do priestorov Parlamentu a počas prítomnosti v nich, a najmä:

               —

               vykonávať kontroly totožnosti všetkých osôb, ktoré chcú vstúpiť do Parlamentu alebo sa v ňom už nachádzajú,

               —

               vykonávať previerky osôb, ktoré nepracujú v Parlamente, predtým ako sa im povolí vstup do priestorov Parlamentu s cieľom posúdiť, či predstavujú ohrozenie bezpečnosti.
               Na tieto účely GR SAFE môže – dodržiavajúc platné právne predpisy v oblasti ochrany osobných údajov – využívať všetky zdroje informácií dostupných Parlamentu s prihliadnutím na spoľahlivosť takýchto zdrojov a relevantné prístupové údaje, ktoré má Parlament o príslušných osobách k dispozícii,

               —

               vykonávať kontroly osôb, vozidiel, vybavenia a tovaru pri vchodoch do Parlamentu, a to vizuálne i technickými prostriedkami. Takéto kontroly môžu zahŕňať osobnú batožinu a poštové zásielky,

               —

               prevádzkovať systém kontroly prístupu do priestorov Parlamentu pre osoby a vozidlá;

               —

               zaznamenávať vstup do priestorov Parlamentu a zón s obmedzeným prístupom v priestoroch Parlamentu a výstup z nich v prípade osôb, vozidiel, tovaru a vybavenia,

               —

               zabraňovať vstupu neoprávnených osôb, vozidiel a tovaru do priestorov Parlamentu.

         2.   V prípade nedodržania opatrení uvedených v odseku 1 môže byť vstup do priestorov Parlamentu odoprený.
   Článok 17
   Osobná ochrana
   GR SAFE vykonáva príslušné prevádzkové opatrenia na zabezpečenie osobnej ochrany predsedu Parlamentu v spolupráci s kabinetom predsedu a protokolárnou službou Parlamentu a v styku s orgánmi hostiteľského štátu alebo príslušnej tretej krajiny. Predseda Parlamentu po posúdení rizika, ktoré vykoná GR SAFE, môže nariadiť, aby sa osobná ochrana v priestoroch Parlamentu poskytla iným osobám vrátane poslancov.
   KAPITOLA 4

      REAKCIA NA BEZPEČNOSTNÉ INCIDENTY

   Článok 18
   Podozrenie z bezpečnostného incidentu
   1.   V prípade podloženého podozrenia z bezpečnostného incidentu GR SAFE vykoná všetky opatrenia potrebné na overenie. V prípade odôvodneného podozrenia z vážneho bezpečnostného incidentu generálny riaditeľ pre bezpečnosť a ochranu bezodkladne informuje generálneho tajomníka, ktorý môže predovšetkým nariadiť GR SAFE, aby vykonalo inšpekciu budov a majetku Parlamentu. GR SAFE môže pri plnení tejto povinnosti spolupracovať s vnútroštátnymi orgánmi.
   2.   GR SAFE okamžite informuje generálneho tajomníka o prijatých opatreniach. Ak sú dotknutí poslanci, generálny tajomník informuje predsedu Parlamentu.
   Článok 19
   Výskyt bezpečnostného incidentu
   1.   V prípade bezpečnostného incidentu GR SAFE prijme všetky opatrenia potrebné na účinné zastavenie incidentu. V tomto ohľade môže prijať najmä opatrenia:

               —

               zamerané voči osobám, ktoré predstavujú ohrozenie bezpečnosti, tým, že týmto osobám zabráni vo vstupe do priestorov Parlamentu alebo týmto osobám nariadi, aby priestory Parlamentu opustili, a vyvedie ich z priestorov Parlamentu,

               —

               zamerané proti predmetom, ktoré predstavujú ohrozenie bezpečnosti vrátane konfiškácie, odstránenia, likvidácie a odovzdania takýchto predmetov vnútroštátnym orgánom,

               —

               vyžadované na okamžitú ochranu osôb prítomných v priestoroch Parlamentu, najmä vydávať povinné pokyny osobám nachádzajúcim sa v budovách. Po prijatí takýchto opatrení poverení zamestnanci okamžite informujú svojich nadriadených a vyčkajú na ďalšie pokyny,

               —

               prehliadať priestory Parlamentu vrátane prístupu do kancelárií poslancov, ak sú takéto prehliadky nevyhnutné na zabránenie bezpečnostnému incidentu, jeho oddialenie alebo zastavenie.

         2.   GR SAFE prijíma všetky opatrenia potrebné na zachovanie dôkazov v súvislosti s bezpečnostnými incidentmi v Parlamente, v prípade potreby v spolupráci s vnútroštátnymi orgánmi.
   3.   GR SAFE okamžite informuje generálneho tajomníka o prijatých opatreniach. Ak sú dotknutí poslanci, generálny tajomník informuje predsedu Parlamentu.
   Článok 20
   Správa o bezpečnostnom incidente
   V prípade závažného bezpečnostného incidentu alebo núdzovej situácie GR SAFE vypracuje správu, v ktorej incident zhrnie. Správu zašle generálnemu tajomníkovi. Ak je dotknutý niektorý poslanec, generálny tajomník zašle správu predsedovi Parlamentu.
   KAPITOLA 5

      SLUŽOBNÉ ZBRANE

   Článok 21
   Všeobecné zásady
   Každé nasadenie, nosenie, uskladňovanie a použitie služobných zbraní musí byť v súlade s týmto rozhodnutím, jeho vykonávacími opatreniami a príslušnými ustanoveniami:

               —

               vnútroštátneho práva členských štátov alebo tretích krajín, na území ktorých má Parlament pracovisko alebo iné priestory,

               —

               všetkých ostatných vnútroštátnych právnych predpisov uplatniteľných v konkrétnom prípade, napríklad keď bezpečnostní pracovníci sprevádzajú predsedu mimo hostiteľských členských štátov alebo tretích krajín,

               —

               medzinárodného práva verejného.

         Článok 22
   Oprávnenie nosiť služobnú zbraň
   Nosiť a použiť služobnú zbraň môžu v službe iba poverení zamestnanci a osoby, ktoré sú výnimočne oprávnené podľa článku 24. S výnimkou prípadov uvedených v článku 24 zbraňou musí byť služobná zbraň vydaná Parlamentom na individuálnom základe a s výnimkou núdzovej situácie sa nesmie medzi kolegami vymieňať.
   Článok 23
   Vydávanie a používanie služobných zbraní
   Zamestnanci, ktorí boli poverení nosiť a použiť služobnú zbraň, môžu použiť túto zbraň iba na sebaobranu alebo na ochranu ostatných proti bezprostrednému ohrozeniu – či už skutočnému alebo tak racionálne vnímanému – smrťou alebo ťažkým zranením alebo na zabránenie spáchaniu závažného trestného činu zahŕňajúceho vážne ohrozenie života. Ich reakcia musí byť úmerná potrebe sebaobrany a ochrany iných osôb. Poverení zamestnanci sa ako takí identifikujú a vydajú jasné varovanie o svojom zámere použiť služobnú zbraň s výnimkou prípadu, ak by ich takéto konanie zbytočne ohrozilo, ak by ohrozilo iné osoby smrťou alebo ťažkým zranením alebo ak by za daných okolností incidentu bolo jednoznačne nevhodné alebo nezmyselné.
   Článok 24
   Prítomnosť ozbrojených zamestnancov vonkajších bezpečnostných služieb v priestoroch Parlamentu
   1.   Hlavy štátov alebo predsedov vlád a zástupcov inštitúcií Únie a určených medzinárodných organizácií (2) môžu sprevádzať dvaja ozbrojení zamestnanci vonkajších bezpečnostných služieb. Predseda Parlamentu môže na návrh generálneho tajomníka a s prihliadnutím na odporúčanie GR SAFE povoliť, aby tieto delegácie sprevádzali ďalší ozbrojení zamestnanci vonkajších bezpečnostných služieb, a môže tiež povoliť, aby boli ďalší návštevníci sprevádzaní ozbrojenými zamestnancami vonkajších bezpečnostných služieb.
   2.   Všetky žiadosti o nasadenie ozbrojených zamestnancov vonkajších bezpečnostných služieb musia byť včas písomne oznámené generálnemu riaditeľovi GR SAFE. Pred každým schváleným nasadením GR SAFE oznámi všetkým týmto ozbrojeným zamestnancom vonkajších bezpečnostných služieb osobitné podmienky nasadenia a pravidlá zapojenia.
   3.   Generálny tajomník je informovaný o každom nasadení ozbrojených zamestnancov vonkajších bezpečnostných služieb v priestoroch Parlamentu.
   Článok 25
   Dôsledky vytiahnutia alebo použitia služobnej zbranePodávanie správ a asistencia
   1.   Každý zamestnanec, ktorý vytiahne alebo použije služobnú zbraň, bezodkladne informuje generálneho riaditeľa pre bezpečnosť a ochranu a pripraví písomnú správu o incidente. Generálny riaditeľ pre bezpečnosť a ochranu okamžite o incidente informuje generálneho tajomníka, ktorý informuje predsedu Parlamentu. Generálny tajomník nariadi okamžité vnútorné vyšetrovanie incidentu a informuje predsedu o výsledkoch vyšetrovania.
   2.   Generálny tajomník zabezpečí, aby každý zamestnanec, ktorý vytiahne alebo použije služobnú zbraň pri plnení svojich povinností, mohol využiť potrebnú zdravotnícku alebo psychologickú pomoc.
   KAPITOLA 6

      PRESADZOVANIE

   Článok 26
   Presadzovanie dodržiavania bezpečnostných opatrení
   1.   Ak je to potrebné na obnovenie poriadku v priestoroch Parlamentu alebo na zamedzenie bezpečnostnému incidentu, zamestnanci GR SAFE poverení touto úlohou môžu v medziach tohto rozhodnutia a najmä ustanovení o používaní služobných zbraní použiť primeranú silu na presadenie dodržiavania platných bezpečnostných opatrení.
   2.   Zamestnanci GR SAFE pri plnení svojich povinností v čo najväčšej miere používajú iné dostupné prostriedky predtým ako sa uchýlia k použitiu sily alebo služobných zbraní, v súlade s týmto rozhodnutím a uplatniteľnými vnútroštátnymi právnymi predpismi.
   3.   Uposlúchnutie príkazu nadriadeného na použitie sily a služobných zbraní, ktorý má za následok smrť alebo ťažké zranenie osoby, nemožno v prípade disciplinárneho alebo súdneho konania vykladať ako obranu, ak je takýto príkaz zjavne nezákonný alebo predstavuje zjavné porušenie bezpečnostných noriem a ak mal tento zamestnanec príležitosť odmietnuť jeho vykonanie. Nadriadení vydávajúci takéto nezákonné príkazy budú čeliť disciplinárnemu konaniu.
   KAPITOLA 7

      BEZPEČNOSTNÉ VYŠETROVANIE A POMOCNÉ VYŠETROVANIE

   Článok 27
   Bezpečnostné vyšetrovanie
   1.   GR SAFE môže po oznámení generálnemu tajomníkovi vykonávať bezpečnostné vyšetrovanie v rámci vyšetrovania bezpečnostných incidentov, s cieľom predchádzať podobným incidentom v budúcnosti.
   Pokiaľ sa bezpečnostné vyšetrovanie týka poslancov Parlamentu, vyžiada sa vopred súhlas predsedu Parlamentu.
   2.   Bezpečnostné vyšetrovanie môže zahŕňať iba tieto opatrenia:

               —

               kontroly prístupu a záznamy o vstupoch a odchodoch, pokrytie kamerovým systémom (CCTV), nahrávanie komunikácie a podobné údaje uvedené v nariadení (ES) č. 45/2001 a iné informačné zdroje,

               —

               predbežné overenia,

               —

               zaznamenávanie výpovedí všetkých osôb, ktoré môžu objasniť skutočnosti,

               —

               zabezpečovanie dôkazov a miesta incidentu,

               —

               vykonávanie opatrení dohľadu.

         3.   Zamestnanci poverení vykonávaním bezpečnostného vyšetrovania konajú objektívne a nestranne.
   4.   GR SAFE generálnemu tajomníkovi podáva správu o bezpečnostnom vyšetrovaní vykonávanom v rámci vyšetrovania bezpečnostných incidentov.
   Článok 28
   Pomocné vyšetrovanie
   1.   Po oznámení generálnemu tajomníkovi a bez toho, aby boli dotknuté právomoci iných oddelení alebo pokyny im udelené, môže GR SAFE na základe žiadosti interných orgánov uskutočniť pomocné vyšetrovanie správania osôb, ktoré môže vyústiť do administratívneho, disciplinárneho, občianskoprávneho alebo trestnoprávneho konania. Pomocné vyšetrovanie, o ktoré požiadali externé orgány, si vyžaduje predchádzajúci súhlas generálneho tajomníka.
   Pokiaľ sa pomocné vyšetrovanie týka poslancov, vyžiada sa vopred súhlas predsedu Parlamentu.
   2.   Pomocné vyšetrovania sa môžu vykonávať iba na žiadosť interného alebo externého orgánu zodpovedného za administratívne, disciplinárne, občianskoprávne alebo trestnoprávne konanie, s výnimkou prípadov, keď z dôvodu naliehavosti takáto žiadosť ešte nebola formálne doručená.
   V takýchto prípadoch sa prijaté opatrenia obmedzujú na zabezpečovanie dôkazov, ktoré sú zdokumentované v správe uvedenej v článku 29 ods. 6
   3.   Orgán žiadajúci o pomocné vyšetrovanie spresní poverenie tým, že vymedzí cieľ vyšetrovania a opatrenia, ktoré sa majú prijať.
   4.   Pomocným vyšetrovaním GR SAFE môže iba:

               —

               napomáhať alebo podporovať vyšetrovanie, ktoré začal predseda Parlamentu voči poslancovi podľa článku 166 rokovacieho poriadku Parlamentu,

               —

               napomáhať alebo podporovať vyšetrovanie, ktoré začal vymenúvací orgán, s cieľom overiť existenciu porušenia povinností ustanovených článkom 86 služobného poriadku zamestnancom alebo bývalým zamestnancom,

               —

               napomáhať alebo podporovať vyšetrovanie, ktoré začal príslušný povoľujúci úradník vymenovaný delegovaním, týkajúce sa správania poskytovateľov služby a ich zamestnancov, ktorí majú prístup do budov, k majetku alebo informáciám Parlamentu,

               —

               napomáhať alebo podporovať vyšetrovanie straty utajovaných informácií Únie alebo ich nepovoleného zverejnenia, ktoré začal predseda Parlamentu, ak je do tejto straty alebo nepovoleného zverejnenia zapojený poslanec, alebo ktoré začal generálny tajomník, ak sa táto strata alebo nepovolené zverejnenie informácií týka akejkoľvek inej osoby, a to podľa článku 14 rozhodnutia Predsedníctva z 15. apríla 2013 o pravidlách, ktorými sa riadi zaobchádzanie s dôvernými informáciami Európskeho parlamentu,

               —

               spolupracovať s orgánmi presadzovania práva členských štátov pri vykonávaní ich vyšetrovania vrátane opatrení kontrarozviedky a protiteroristických opatrení,

               —

               spolupracovať s Európskym úradom pre boj proti podvodom v súlade s praktickými dojednaniami dohodnutými s týmto úradom,

               —

               spolupracovať s orgánmi hostiteľských členských štátov a tretích krajín pri praktickom vykonávaní ich vyšetrovania.

         Článok 29
   Vyšetrovacie opatrenia v kontexte pomocného vyšetrovania
   1.   Vyšetrovacie opatrenia, ktoré prijíma GR SAFE v kontexte pomocného vyšetrovania, sú obmedzené v závislosti od poverenia, ktoré GR SAFE získa, a príslušného rozsahu vyšetrovacích právomocí príslušného interného alebo externého orgánu. Príslušný orgán v čo najväčšom rozsahu špecifikuje úlohy, ktoré sa majú vykonať.
   2.   V tomto ohľade a za týchto podmienok GR SAFE môže:

               —

               zabezpečovať miesto incidentu a dôkazy;

               —

               žiadať o pomoc ktoréhokoľvek úradníka alebo iného zamestnanca Parlamentu alebo vonkajšej strany, ktorá je s ním zmluvne viazaná,

               —

               zaznamenávať výpovede všetkých osôb, ktoré môžu objasniť skutočnosti,

               —

               mať prístup ku všetkým priestorom v Parlamente alebo k pracoviskám, ktoré nepodliehajú osobitným predpisom, a vykonávať kontroly na mieste vrátane kontrol osobných vecí,

               —

               mať prístup k dokumentom a príslušným informáciám v rozsahu potrebnom na vyšetrovanie.

         3.   Informácie poskytnuté alebo získané počas pomocného vyšetrovania, v akejkoľvek forme, podliehajú služobnému tajomstvu.
   4.   Z rozhovorov možno zhotovovať obrazový alebo zvukový záznam za podmienky, že osoba, ktorá rozhovor poskytuje, je o tom vopred informovaná a že boli prijaté všetky potrebné a primerané opatrenia na zabezpečenie dôvernosti osobných údajov.
   5.   Osoby, ktoré sú vyšetrované a v prípade ktorých sa v priebehu vyšetrovania zistilo možné osobné zapojenie, sú okamžite informované o vyšetrovaní. Poskytnutie týchto informácií možno oddialiť, ak by mohli ohroziť vyšetrovanie, alebo v prípadoch, ktoré si vyžadujú použitie postupov vyšetrovania spadajúcich do príslušnosti vnútroštátneho súdneho orgánu a ktoré si vyžadujú zachovanie absolútneho utajenia na účely vyšetrovania.
   6.   Po ukončení vyšetrovania GR SAFE predloží správu generálnemu tajomníkovi. V tejto správe sa zhrnú skutočnosti a predmetné okolnosti a prípadne sa navrhne prijatie bezpečnostných a ochranných opatrení. Zistenia týkajúce sa konkrétnej osoby nemožno potvrdiť bez toho, aby sa tejto osobe poskytla príležitosť vyjadriť sa k skutočnostiam týkajúcim sa týchto zistení.
   7.   Generálny tajomník postúpi správu žiadajúcemu internému alebo externému orgánu. Ak sú dotknutí poslanci, generálny tajomník postúpi kópiu správy predsedovi.
   KAPITOLA 8

      ZÁVEREČNÉ USTANOVENIA

   Článok 30
   Styk s hostiteľskými členskými štátmi a tretími krajinami, vnútroštátnymi orgánmi, ostatnými inštitúciami Únie a medzinárodnými orgánmi
   GR SAFE bez toho, aby boli dotknuté právomoci a zodpovednosti ostatných oddelení Parlamentu, zabezpečuje vonkajší styk:

               a)

               s útvarmi bezpečnosti a ochrany ostatných inštitúcií, orgánov, úradov a agentúr Únie v otázkach týkajúcich sa bezpečnosti a ochrany osôb, budov a majetku v Parlamente;

               b)

               s útvarmi bezpečnosti a ochrany, spravodajskými službami a útvarmi na posudzovanie hrozieb – vrátane vnútroštátnych orgánov bezpečnosti a ochrany – členských štátov, tretích krajín a medzinárodných organizácií a orgánov o všetkých otázkach, ktoré majú vplyv na bezpečnosť a ochranu v Parlamente;

               c)

               s policajnými, protipožiarnymi a inými záchrannými službami v prípade všetkých bežných a núdzových záležitostí ovplyvňujúcich bezpečnosť a ochranu Parlamentu; a

               d)

               s útvarmi bezpečnosti a ochrany ostatných inštitúcií, orgánov, úradov a agentúr Únie, ako aj medzinárodných orgánov, s cieľom vymieňať si osvedčené postupy a v prípade potreby podporovať koordináciu, a to aj v oblasti odbornej prípravy ich zamestnancov.

         Článok 31
   Mechanizmus podávania sťažností poslancov Európskeho parlamentu
   Poslanec, ktorý sa domnieva, že toto rozhodnutie sa naňho neuplatňuje správne, môže na to upozorniť predsedu Parlamentu. Predseda parlamentu to preskúma a prijme príslušné kroky, ak to považuje za potrebné.
   Článok 32
   Vykonávacie pravidlá
   Generálny tajomník Európskeho parlamentu môže k tomuto rozhodnutiu prijímať vykonávacie pravidlá.
   Článok 33
   Zrušenie
   Pravidlá bezpečnosti prijaté rozhodnutiami Predsedníctva z 1. a 3. októbra 2001, zo 16. decembra 2002 a z 25. februára 2004 sa rušia.
   Článok 34
   Nadobudnutie účinnosti a uverejnenie
   Toto rozhodnutie nadobúda účinnosť 17. marca 2018.

      (1)  Ú. v. ES L 8, 12.1.2001, s. 1.

      (2)  Európska rada, Rada ministrov EÚ, Európska komisia, Európska služba pre vonkajšiu činnosť (ESVČ), Európska centrálna banka, NATO, MMF, OSN, Svetová banka, WTO.


title: Rozhodnutie Rady (EÚ) 2018/319 z 27. februára 2018, ktorou sa stanovuje pozícia, ktorá sa má v mene Európskej únie prijať na 26. zasadnutí Revízneho výboru Medzivládnej organizácie pre medzinárodnú železničnú prepravu, pokiaľ ide o určité zmeny Dohovoru o medzinárodnej železničnej preprave a jeho dodatkov

text:
               5.3.2018

               SK

               Úradný vestník Európskej únie

               L 62/10

         ROZHODNUTIE RADY (EÚ) 2018/319
   z 27. februára 2018,
   ktorou sa stanovuje pozícia, ktorá sa má v mene Európskej únie prijať na 26. zasadnutí Revízneho výboru Medzivládnej organizácie pre medzinárodnú železničnú prepravu, pokiaľ ide o určité zmeny Dohovoru o medzinárodnej železničnej preprave a jeho dodatkov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuským protokolom z 3. júna 1999 (ďalej len „dohovor COTIF“), v súlade s rozhodnutím Rady 2013/103/EÚ (1).

               (2)

               Dohovor COTIF uplatňujú všetky členské štáty s výnimkou Cypru a Malty.

               (3)

               Revízny výbor Medzivládnej organizácie pre medzinárodnú železničnú prepravu (OTIF) (ďalej len „revízny výbor“) bol zriadený v súlade s článkom 13 ods. 1 písm. c) dohovoru COTIF. Očakáva sa, že revízny výbor na svojom 26. zasadnutí, ktoré sa má konať od 27. februára do 1. marca 2018, rozhodne o určitých zmenách dohovoru COTIF, ako aj niektorých jeho dodatkov, konkrétne dodatku E (Jednotné právne predpisy pre zmluvu o využívaní železničnej infraštruktúry v medzinárodnej železničnej preprave – CUI), dodatku F (Jednotné právne predpisy pre záväzné vyhlasovanie technických noriem a prijímanie jednotných technických predpisov pre železničný materiál určený na medzinárodnú dopravu – APTU) a dodatku G (Jednotné právne predpisy pre technické schvaľovanie železničného materiálu používaného v medzinárodnej preprave – ATMF).

               (4)

               Revízny výbor má na svojom 26. zasadnutí rozhodnúť aj o prijatí nového dodatku H týkajúceho sa bezpečnej prevádzky vlakov v medzinárodnej doprave.

               (5)

               Cieľom zmien rokovacieho poriadku revízneho výboru je aktualizovať určité ustanovenia v dôsledku pristúpenia Únie k dohovoru COTIF v roku 2011, najmä so zreteľom na ustanovenia upravujúce hlasovacie práva regionálnych organizácií a stanovenie kvóra.

               (6)

               Cieľom zmien dohovoru COTIF je zlepšiť a zjednodušiť postup jeho revízie, aby bolo možné zmeny dohovoru COTIF a jeho dodatkov konzistentne a rýchlo implementovať a zabrániť nepriaznivým účinkom súčasného zdĺhavého postupu revízie vrátane rizika vnútorného nesúladu medzi zmenami prijatými revíznym výborom a zmenami prijatými valným zhromaždením OTIF, ako aj vonkajšieho nesúladu, najmä s právom Únie.

               (7)

               Cieľom zmien dodatku E (CUI) je objasniť rozsah pôsobnosti jednotných právnych predpisov CUI, aby sa zabezpečilo ich systematickejšie uplatňovanie na určený účel, t. j. v medzinárodnej železničnej doprave, napríklad v nákladných koridoroch alebo v medzinárodných osobných vlakoch.

               (8)

               Cieľom zmien dodatkov F (APTU) a G (ATMF) je dosiahnuť harmonizáciu pravidiel OTIF a pravidiel Únie, najmä po tom, čo Únia v roku 2016 prijala štvrtý železničný balík.

               (9)

               Novým dodatkom H by sa mala zlepšiť interoperabilita za hranicami Únie, pričom sa bude vychádzať z koncepcie harmonizovaných kritérií vydávania bezpečnostných certifikátov železničným podnikom štátnymi orgánmi ako dôkaz toho, že železničné podniky sú schopné bezpečne prevádzkovať vlaky na území dotknutého štátu.

               (10)

               Väčšina navrhovaných zmien je v súlade s právom a so strategickými cieľmi Únie, a preto by ich mala Únia podporiť. Niektoré zmeny si vyžadujú v rámci Únie ďalšiu diskusiu a na 26. zasadnutí revízneho výboru by sa mali zamietnuť.

               (11)

               Pozícia Únie na 26. zasadnutí revízneho výboru by preto mala byť založená na texte pripojenom k tomuto rozhodnutiu,

         PRIJALA TOTO ROZHODNUTIE:
   Článok 1
   1.   Pozícia, ktorá sa má v mene Európskej únie prijať na 26. zasadnutí revízneho výboru zriadeného Dohovorom o medzinárodnej železničnej preprave z 9. mája 1980, zmeneným Vilniuskym protokolom z 3. júna 1999, je založená na texte pripojenom k tomuto rozhodnutiu.
   2.   Menšie zmeny dokumentov uvedených v texte pripojenom k tomuto rozhodnutiu môžu zástupcovia Únie v revíznom výbore schváliť bez ďalšieho rozhodnutia Rady.
   Článok 2
   Rozhodnutie revízneho výboru sa po jeho prijatí uverejní v Úradnom vestníku Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 27. februára 2018

            Za Radu

            predsedníčka

         E. ZAHARIEVA

      (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51, 23.2.2013, s. 1).

      PRÍLOHA
      1.   ÚVOD
      Generálny sekretariát OTIF zvolal 26. zasadnutie Revízneho výboru COTIF99 vo švajčiarskom Berne na 27. februára – 1. marca 2018. Dokumenty týkajúce sa bodov programu sú k dispozícii na webovej stránke OTIF na adrese: http://otif.org/en/?page_id=126
      2.   PRIPOMIENKY K BODOM PROGRAMU

         Bod programu č. 1 – otvorenie stretnutia a stanovenie kvóra

         Dokument(-y): žiadne

         Právomoc: Únia (spoločná)

         Vykonávanie hlasovacích práv: neuvádza sa

         Pozícia: žiadna

         Bod programu č. 2 – Voľba predsedu a podpredsedu

         Dokument(-y): žiadne

         Právomoc: Únia (spoločná)

         Vykonávanie hlasovacích práv: členské štáty

         Pozícia: žiadna

         Bod programu č. 3 – Schvaľovanie programu

         Dokument(-y): LAW-17125-CR 26/3.1

         Právomoc: Únia (spoločná a výlučná)

         Vykonávanie hlasovacích práv: Únia

         Pozícia: V prospech prijatia návrhu programu rokovania

         Bod programu č. 4 – Zmeny rokovacieho poriadku

         Dokument(-y): LAW-17125-CR 26/4

         Právomoc: Únia (spoločná a výlučná)

         Vykonávanie hlasovacích práv: Únia

         Pozícia: Podporiť všetky navrhované pozmeňujúce návrhy rokovacieho poriadku Revízneho výboru OTIF.
      Súčasná verzia rokovacieho poriadku revízneho výboru bola schválená pred pristúpením Únie k dohovoru COTIF, niektoré ustanovenia sú preto zastarané a je potrebné ich aktualizovať. Najmä ustanovenia upravujúce hlasovacie práva Únie a stanovujúce kvórum (články 4, 20 a 21) sa musia upraviť tak, aby boli v súlade s článkom 38 dohovoru COTIF a s dohodou medzi EÚ a organizáciou OTIF.

         Bod programu č. 5 – Čiastočná revízia základnej časti dohovoru COTIF: zmena postupu revízie dohovoru COTIF

         Dokument(-y): LAW-17126-CR 26/5

         Právomoc: Únia (spoločná)

         Vykonávanie hlasovacích práv: Únia

         Pozícia: Podporiť prijatie navrhovanej revízie článku 34 dohovoru stanovujúceho pevnú lehotu (36 mesiacov), v ktorej majú nadobudnúť účinnosť zmeny dodatkov prijaté valným zhromaždením, vrátane doložky pružnosti, ktorou sa táto lehota rozširuje na individuálnom základe, v prípadoch, keď o tom rozhodne valné zhromaždenie väčšinou stanovenou v článku 14 § 6 dohovoru COTIF.
      Cieľom návrhu je zlepšenie a zjednodušenie postupu revízie dohovoru COTIF so zreteľom na konzistentnú a rýchlu realizáciu pozmeňujúcich návrhov dohovoru a jeho dodatkov, ako aj snaha zabrániť nepriaznivým účinkom súčasného zdĺhavého postupu revízie vrátane rizika vnútorného nesúladu medzi pozmeňujúcimi návrhmi prijatými revíznym výborom a návrhmi prijatými valným zhromaždením, ako aj vonkajšieho nesúladu, najmä s právnymi predpismi Únie. Odporúčanie sekretariátu OTIF odráža prevládajúci názor v rámci príslušnej pracovnej skupiny, ktorá sa tejto otázke venovala, dospelo sa k záveru, že členovia organizácie OTIF by mali byť schopní transponovať prijaté pozmeňujúce návrhy, a to vrátane parlamentných postupov, do troch rokov. Návrh sa javí ako potrebný na podporu efektívneho fungovania a rozvoja organizácie OTIF.

         Bod programu č. 6 – Čiastočná revízia JPP CIM – správa generálneho tajomníka

         Dokument(-y): LAW-17126-CR 26/6

         Právomoc: Únia (výlučná)

         Vykonávanie hlasovacích práv: Únia (v prípade, ak dôjde k hlasovaniu)

         Pozícia: Zobrať správu generálneho tajomníka na vedomie, poskytnúť niektoré informácie o príslušných prebiehajúcich činnostiach a vývoji, podporiť ďalšiu prácu na posúdení rozhrania medzi colnými predpismi a predpismi v oblasti železničnej dopravy a podporiť zriadenie pracovnej skupiny právnych expertov alebo alternatívne mechanizmy koordinácie v rámci existujúcich orgánov OTIF, pokiaľ ide o colné záležitosti a digitalizáciu dokladov v nákladnej doprave.

         Bod programu č. 7 – Čiastočná revízia JPP CUI

         Dokument(-y): LAW-17128-CR 26/7.1, LAW-17129-CR 26/7.2

         Právomoc: Únia (spoločná)

         Vykonávanie hlasovacích práv: Únia

         Pozícia: Podporiť pozmeňujúce návrhy týkajúce sa článku 1 § 1 a článkov 2 a 3 [s novým písmenom a. a.)] a zmeny v písmenách b), c) a g), článku 5 § 1, článku 5bis § 1 a 2, článku 7 § 2, článku 8 § 1 a 2, článku 9 § 1 a článku 10 § 3 JPP CUI a generálneho tajomníka OTIF požiadať o to, aby predložil všetky úpravy JPP CUI na rozhodnutie valnému zhromaždeniu.
      Hlavné podstatné zmeny sa zameriavajú na objasnenie rozsahu pôsobnosti JPP CUI, a to tým, že sa do článku 3 zavedie vymedzenie pojmu „medzinárodná železničná doprava“, ktorým sa bude rozumieť „doprava, ktorá si vyžaduje použitie medzinárodnej vlakovej trasy alebo viacerých po sebe nasledujúcich vnútroštátnych vlakových trás, ktoré sa nachádzajú v najmenej dvoch štátoch a koordinujú ich príslušní prevádzkovatelia infraštruktúry“, a tým, že sa v súlade s tým zmení článok 1 (Oblasť použitia), pričom sa zachová súvislosť medzi JPP CIV a JPP CIM.
      Cieľom je zabezpečiť, aby sa JPP CUI uplatňovali na daný účel, napr. v medzinárodnej železničnej doprave, systematickejšie. Pozmeňujúci návrh preložený revíznemu výboru je v súlade s kompromisným textom, ktorý je výsledkom práce ad hoc pracovnej skupiny v rámci organizácie OTIF. Pracovná skupina sa stretla v dňoch 10. decembra 2014, 8. júla 2015, 24. novembra 2015 a 31. mája 2016. Komisia prispela k výslednému návrhu, ktorý v súlade so zameraním a cieľmi dohovoru COTIF, t. j. medzinárodnou prepravou, potvrdzuje uplatňovanie JPP CUI na medzinárodnú železničnú dopravu, ako sa uvádza v novom vymedzení.
      Komisia usúdila, že pozmeňujúce návrhy k článkom 1 a 3, ako ich navrhuje sekretariát OTIF, sú v súlade s vymedzením pojmov a ustanoveniami acquis Únie týkajúcich sa riadenia železničnej infraštruktúry a koordinácie medzi manažérmi infraštruktúry [napr. články 40, 43 a 46 smernice 2002/34/ES (prepracované znenie)].
      Pokiaľ ide o pozmeňujúce návrhy sekretariátu OTIF k článku 8 (Zodpovednosť prevádzkovateľa), ide prevažne o redakčné úpravy, ktoré nemajú vplyv na rozsah pôsobnosti alebo podstatu uvedeného ustanovenia. Pozmeňujúce návrhy k článku 9 a k článkom 3, 5, 5bis, 7 a 10 sú čisto redakčného charakteru.

         Bod programu č. 8 – Nový dodatok H týkajúci sa bezpečnej prevádzky vlakov v medzinárodnej doprave

         Dokument(-y): LAW-17130-CR26/8/9/10, LAW-17131-CR26/8.1, LAW-17132-CR 26/8.2

         Právomoc: Únia (výlučná)

         Vykonávanie hlasovacích práv: Únia

         Pozícia:

      Podporiť (LAW-17131-CR26/8.1) zaradenie nového dodatku H k dohovoru COTIF, ktorý sa bude týkať bezpečnej prevádzky vlakov v medzinárodnej doprave, na rozhodnutie valného zhromaždenia, s výhradou nasledujúcich bodov (preškrtnuté časti textu znamenajú zrušenie, podčiarknuté znamenajú doplnenie nového textu):

                  —

                  V článku 2 písm. b): Pojem „certifikačný orgán“ sa nahrádza pojmom „orgán bezpečnostnej certifikácie“. Táto zmena by sa mala následne uplatniť v celom znení. V nemeckom jazyku: „Sicherheitsbescheinigungsbehörde“ namiesto „Zertifizierungsbehörde“. Vo francúzskom jazyku: „autorité de certification de sécurité“ namiesto „autorité de certification“.

                  —

                  V článku 4 ods. 1: Dopĺňa sa veta: „Orgán bezpečnostnej certifikácie a orgán dohľadu, ktoré sa spomínajú v článku 6 ods. 1, môžu byť dva oddelené subjekty alebo môžu byť zlúčené do jednej organizácie.“

                  —

                  V článku 6 ods. 1: Dopĺňa sa veta: „Orgán dohľadu a orgán bezpečnostnej certifikácie, ktoré sa spomínajú v článku 4 ods. 1, môžu byť dva oddelené subjekty alebo môžu byť zlúčené do jednej organizácie.“.

                  —

                  V článku 8 ods. 3 písm. b): Text sa upravuje takto: „
                        Postupy, ako aj

                     spoločná bezpečnostná metóda týkajúca sa požiadaviek na systém riadenia bezpečnosti, ktoré majú certifikačné orgány uplatňovať pri vydávaní bezpečnostných certifikátov,
                        vrátane potrebných odkazov na spoločnú bezpečnostnú metódu pri posudzovaní rizika a iné príslušné právne predpisy
                     .“
                  Dopĺňa sa odkaz na „postupy“: Tieto postupy boli zahrnuté do spoločnej bezpečnostnej metódy EÚ týkajúcej sa požiadaviek na systém riadenia bezpečnosti a Komisia ich začlenila do návrhu „vykonávacieho nariadenia o praktických opatreniach pri vydávaní jednotných bezpečnostných osvedčení“. Ak chce organizácia OTIF zachovať pôvodne stanovený rozsah harmonizácie, mala by príslušné postupy zahrnúť do spoločnej bezpečnostnej metódy EÚ týkajúcej sa požiadaviek na systém riadenia bezpečnosti. Toto zlepšenie sa odporúča, ale nie je podmienkou na hlasovanie v prospech návrhu.
                  Odkaz na spoločnú bezpečnostnú metódu pri posudzovaní rizika a iné príslušné právne predpisy: Návrh delegovaného nariadenia Komisie, ktorým sa stanovujú spoločné bezpečnostné metódy EÚ týkajúce sa požiadaviek na systém riadenia bezpečnosti, si vyžaduje uplatnenie spoločnej bezpečnostnej metódy pri posudzovaní rizika a iných právnych predpisov (okrem iného najmä technickej špecifikácie interoperability týkajúcej sa subsystému prevádzka a riadenie dopravy), aby sa zabezpečilo, že „prevádzkové opatrenia (organizácie) budú spĺňať bezpečnostné požiadavky príslušných technických špecifikácií interoperability a vnútroštátnych pravidiel a akékoľvek ďalšie relevantné požiadavky“. Vyššie uvedená úprava článku 8 ods. 3 písm. b) by sa preto mala podporiť a dôrazne obhajovať.

                  —

                  V článku 8 ods. 3 písm. c): Text sa upraví takto: „Spoločná bezpečnostná metóda monitorovania, ktorú uplatňujú železničné podniky, v prípade potreby aj prevádzkovatelia infraštruktúry a subjekty zodpovedné za údržbu
                     “.
                  Tento návrh je v súlade s článkom 7 ods. 4 dodatku H, v ktorom sa od železničných podnikov a manažérov infraštruktúry vyžaduje, aby „zaviedli svoje systémy riadenia bezpečnosti a monitorovali ich správne uplatňovanie“. Uplatňovanie spoločnej bezpečnostnej metódy monitorovania je pre manažérov infraštruktúry v EÚ povinné a jej uplatňovanie bolo by prospešné aj za hranicami Únie. Uplatňovanie spoločnej bezpečnostnej metódy monitorovania je povinné pre subjekty zodpovedné za údržbu. Povinné uplatňovanie spoločnej bezpečnostnej metódy pre manažérov infraštruktúry sa odporúča, ale nie je podmienkou na hlasovanie v prospech návrhu. Povinné uplatňovanie spoločnej bezpečnostnej metódy pre subjekty zodpovedné za údržbu sa odporúča, ale nie je podmienkou na hlasovanie v prospech návrhu.

                  —

                  V článku 2 písm. f), redakčná úprava, zosúladenie s terminológiou Únie (nemecká verzia): „„Eisenbahnsystem“ das Schienennetz in jedem Vertragsstaat, bestehend aus Linien
                        Strecken, Bahnhöfen, Drehscheiben und Terminals“.

                  —

                  V článku 7 ods. 4, redakčná úprava (nemecká verzia): „Die am Betrieb von Zügen im internationalen Verkehr beteiligten Infrastrukturbetreiber und Eisenbahnunternehmen haben ihr
                        ein Sicherheitsmanagementsystem einzurichten und dessen korrekte Anwendung in Übereinstimmung mit diesen Einheitlichen Rechtsvorschriften zu kontrollieren.“

            Súhlasiť s požiadavkou, aby generálny tajomník zmenil dôvodovú správu na podporu nového dodatku H a predložil ju na schválenie valnému zhromaždeniu.
      Podporiť (LAW-17131-CR26/8.2) zmeny článkov 2, 6, 20, 33 a 35 dohovoru COTIF na účely začlenenia nového dodatku H do dohovoru COTIF a súhlasiť s požiadavkou, aby ich generálny tajomník predložil na rozhodnutie valnému zhromaždeniu.
      Nový dodatok H obsahuje ustanovenia, ktorými sa upravuje bezpečná prevádzka vlakov v medzinárodnej doprave s cieľom harmonizovať dohovor COTIF s acquis Únie a podporiť interoperabilitu za hranicami Európskej únie. Navrhovaný text je plne v súlade s ustanoveniami novej smernice (EÚ) 2016/798 o bezpečnosti železníc a súvisiacich sekundárnych právnych predpisov, s výnimkou menej významných otázok, ktoré by sa mali riešiť v súlade s uvedenými návrhmi. Ako už bolo uvedené, na účely začlenenia tohto nového dodatku H je potrebné zmeniť aj niektoré ustanovenia dohovoru COTIF.

         Bod programu č. 9 – Čiastočná revízia JPP ATMF

         Dokument(-y): LAW-17130-CR26/8/9/10, LAW-17133-CR26/9, LAW-17134-CR26/09-10

         Právomoc: Únia (výlučná)

         Vykonávanie hlasovacích práv: Únia

         Pozícia: Podporiť čiastočnú revíziu JPP ATMF navrhnutú sekretariátom OTIF s výhradou nasledujúcich bodov (preškrtnuté časti textu znamenajú zrušenie, podčiarknuté znamenajú doplnenie nového textu):

                  —

                  V článku 7 ods. 1a sa text upravuje takto: „V súlade s týmito jednotnými právnymi predpismi musia vozidlá spĺňať jednotné technické predpisy použiteľné v čase ich schválenia, modernizácie, obnovy

                        a zohľadňujúce stratégiu prechodu na uplatňovanie jednotných technických predpisov stanovených v článkoch 8 ods. 2a a 8 ods. 4 písm. f) APTU a možnosti výnimiek stanovených v článku 7a ATMF
                     ; toto plnenie má byť zachované po celú dobu používania vozidla.

                  —

                        Výbor znalcov pre technické otázky v zváži potrebu vytvoriť prílohu k týmto jednotným právnym predpisom vrátane ustanovení, ktoré žiadateľom umožnia získať zvýšenú právnu istotu, pokiaľ ide o uplatniteľné predpisy, ešte pred predložením žiadosti o schválenie, modernizáciu či obnovu vozidla.
                     “

                  —

                  V článku 2 písm. w) sa upravuje vymedzenie a používanie pojmu „vozidlo“ v celom texte konzistentne (vo všetkých jazykoch). Pojem by sa mal vymedziť takto: „‚vozidlo‘ je železničné vozidlo spôsobilé na jazdu na vlastných kolesách na železničnej trati, s vlastným pohonom alebo bez vlastného pohonu.“ V celom texte by sa mal používať výraz „vozidlo(-á)“, a nie výraz „železničné vozidlo(-á)“, ktorý sa nachádza na niektorých miestach.

                  —

                  V článku 5, redakčná úprava (nemecká verzia): Výraz „Notifikation“ sa nahrádza výrazom „Notifizierung“ v časti „Jeder Vertragsstaat hat durch Notifikation
                        Notifizierung […]
                     .“, a rovnako tak aj v časti „Die Notifikation
                        Notifizierungen können durch regionale Organisationen, die dem COTIF beigetreten sind, im Namen von Vertragsstaaten, die Mitglied der betreffenden Organisation sind, vorgenommen werden.“

                  —

                  V článku 10, redakčná úprava (nemecká verzia): Výraz „Verzeichnis“ sa nahrádza výrazom „Dossier“ v časti „Wenn eine neue Betriebszulassung erforderlich ist, hat der Antragsteller dem betreffenden Vertragsstaat ein das Vorhaben beschreibendes Verzeichnis
                        Dossier zu übersenden.“, a rovnako tak aj v časti „Der Vertragsstaat hat seine Entscheidung spätestens vier Monate nach der Vorlage des voll-ständigen Verzeichnis
                        Dossiers durch den Antragsteller zu treffen“.

                  —

                  V článku 13 ods. 1 písm. a), redakčná úprava (anglická a nemecká verzia): Skratka CTE sa nahrádza plným názvom tohto výboru v časti „comply with the specifications adopted by the CTE
                        Committee of Technical Experts
                     ;“ a „mit den vom CTE
                        Fachausschuss für technische Fragen angenommenen Spezifikationen übereinstimmen;“.

                  —

                  Dopĺňa sa článok 14 v tomto znení: „Článok 14 – Prílohy a odporúčania

                                 § 1

                                 Výbor znalcov pre technické otázky rozhoduje o prijatí príloh alebo odporúčaní na ich zmenu v súlade s postupom stanoveným v článkoch 16 a 20 a v článku 33 § 6 dohovoru. Rozhodnutia nadobúdajú účinnosť v súlade s článkom 35 § 3 a 4 dohovoru.

                                 § 2

                                 Žiadosť o prijatie prílohy alebo ustanovenia na zmenu tejto prílohy môže podať: a) každý zmluvný štát; b) každá regionálna organizácia určená v článku 2 písm. x) ATMF; c) každý zástupca medzinárodného združenia, ktorého členovia považujú túto prílohu za nevyhnutnú pre bezpečnosť a hospodárnosť pri výkone svojej činnosti.

                                 § 3

                                 Príprava príloh je v právomoci Výboru znalcov pre technické otázky v spolupráci s príslušnými pracovnými skupinami a generálnym tajomníkom na základe žiadostí predložených v súlade s § 2.

                                 § 4

                                 Výbor znalcov pre technické otázky môže odporučiť metódy a postupy týkajúce sa technického schválenia železničného materiálu používaného v medzinárodnej preprave.“

            Ustanovenia JPP ATMF sú v súlade s ustanoveniami smernice EÚ 2008/57/ES o interoperabilite a s časťou smernice 2009/49/ES o bezpečnosti. Pri prijatí štvrtého železničného balíka Únia niektoré ustanovenia tohto acquis zmenila. Na základe analýzy, ktorú uskutočnila Komisia, pripravil sekretariát OTIF a príslušné pracovné skupiny zmeny týkajúce sa článkov 2, 3a, 5, 6, 7, 10, 10b, 11 a 13 jednotných právnych predpisov ATMF. Tieto zmeny sú potrebné na to, aby sa harmonizovali niektoré termíny s novými ustanoveniami EÚ a aby sa zohľadnili určité procesné zmeny v EÚ, najmä skutočnosť, že Železničná agentúra Európskej únie bude mať právomoc vydávať povolenia pre vozidlá. Navrhované zmeny nebudú mať vplyv na základnú koncepciu ATMF.

         Bod programu č. 10 – Čiastočná revízia JPP APTU

         Dokument(-y): LAW-17130-CR26/8/9/10, LAW-17135-CR26/10, LAW-17134-CR26/09-10

         Právomoc: Únia (výlučná)

         Vykonávanie hlasovacích práv: Únia

         Pozícia: Podporiť schválenie zmien článku 8 dodatku F k dohovoru COTIF a schválenie týchto zmien v príslušnej dôvodovej správe.
      Ustanovenia JPP ATMF sú v súlade s ustanoveniami smernice 2008/57/ES o interoperabilite, najmä s tými, ktoré sa týkajú časti jednotných technických predpisov a ich rovnocennosti s technickými špecifikáciami interoperability (TSI) Európskej únie. Pri prijatí štvrtého železničného balíka a najmä prepracovaného znenia smernice (EÚ) 2016/797 o interoperabilite Únia niektoré ustanovenia tohto acquis zmenila. Na základe analýzy Komisie pripravil sekretariát OTIF a príslušná pracovná skupina zmeny JPP APTU, ktorými sa má prehĺbiť harmonizácia s právnymi predpismi Únie. Zmeny sa týkajú článku 8 jednotných právnych predpisov APTU a spočívajú v doplnení dvoch oddielov do časti jednotných technických predpisov a ich rovnocennosti s TSI EÚ. Tieto zmeny sú potrebné na to, aby sa zabezpečilo, že obsah budúcich technických špecifikácií interoperability Európskej únie a jednotných technických predpisov dohovoru COTIF ostane rovnocenný. Navrhované zmeny nebudú mať vplyv na základnú koncepciu APTU.

         Bod programu č. 11 – Všeobecná diskusia o potrebe harmonizovať podmienky prístupu

         Dokument(-y): LAW-17130-CR26/11

         Právomoc: Únia (spoločná)

         Vykonávanie hlasovacích práv: neuvádza sa

         Pozícia: žiadna

         Bod programu č. 12 – Rôzne

         Dokument(-y): LAW-17130-CR26/12

         Právomoc: Únia (spoločná)

         Vykonávanie hlasovacích práv: členské štáty

         Pozícia: Nehlasovať proti vytvoreniu pracovnej skupiny právnych expertov, ktorá má napomáhať a uľahčovať fungovanie existujúcich orgánov OTIF v právnej oblasti a zabezpečiť účinné riadenie tohto dohovoru.

         Bod programu č. 13 – Čiastočná revízia JPP CUV

         Dokument(-y): LAW-17144-CR 26/13 (návrh predložený Švajčiarskom)

         Právomoc: Únia (spoločná)

         Vykonávanie hlasovacích práv: Únia

         Pozícia: Hlasovať proti návrhu na zmenu článku 7 JPP CUV, ktorý predložilo Švajčiarsko.
      Článok 7 odsek 1 JPP CUV sa týka zodpovednosti držiteľa vozidla a používateľa vozidla (železničné podniky) za škody spôsobené vozidlom, ak vznikli v dôsledku poruchy vozidla. Pozmeňujúcim návrhom sa navrhuje doplniť nové kritérium na poskytnutie dôkazu o zodpovednosti držiteľa za škody spôsobené poruchou vozidla. Podľa súčasného znenia článku 7 JPP CUV, ako ho uplatňujú zmluvné strany, držiteľ vozidla zodpovedá za škody iba vtedy, ak sa preukáže, že škoda spôsobená vozidlom, je dôsledkom poruchy, ktorá vznikla jeho zavinením. Pozmeňujúcim návrhom sa dopĺňa druhé kritérium, v súlade s ktorým musí držiteľ preukázať, že nie je zodpovedný za poruchu, ktorá zapríčinila škodu.
      V odseku 2 súčasného článku 7 JPP CUV sa uvádza, že „zmluvné strany môžu uzatvoriť dohody, ktoré sa odchyľujú od § 1“. Na základe uvedeného absolvovali spoločnosti v danom odvetví v rokoch 2013 až 2016 sériu rokovaní a výsledkom bola dohoda, ktorú schválilo 600 železničných podnikov a ktorá umožnila potrebné zmeny jednotnej všeobecnej zmluvy o používaní vozňov (GCU) s cieľom lepšie objasniť zodpovednosť vlastníkov vozňov. Podpísaním dohody sa do GCU doplnil nový článok 27 týkajúci sa zásady zodpovednosti v prípade škody spôsobenej vozňom, ktorým sa má pre celé toto odvetvie dosiahnuť lepšia rovnováha a zabezpečiť lepšia zrozumiteľnosť v prípadoch, keď škodu spôsobí vozeň. Konkrétne sa zavádza pojem „prezumpcia zavinenia“, čo umožňuje vznik zodpovednosti držiteľa za poruchu vozidla spôsobenú nedodržaním povinnej údržby vozidla. Táto zmena sa uplatňuje od 1. januára 2017. Dohodu GCU uplatňuje v súčasnosti väčšina držiteľov vozidiel a železničných podnikov pôsobiacich v Únii. Švajčiarsky návrh teda nie je nevyhnutný, pretože v dohodách, ktoré majú uzatvorené podniky v tomto odvetví, sú zodpovednosti držiteľov a železničných podnikov v prípade škôd spôsobených vozidlom, ktoré je predmetom kúpnej zmluvy, vymedzené dostatočne zrozumiteľne. Neexistujú žiadne náznaky, že by táto dohoda nezabezpečovala správnu rovnováhu medzi záujmami jednotlivých strán. Uvedený návrh okrem toho neposkytuje podrobné a dostatočné odôvodnenie navrhovaných zmien.


               6.3.2018

               SK

               Úradný vestník Európskej únie

               C 86/154

         P8_TA(2016)0245
   Návrh na vymenovanie člena Dvora audítorov – Rimantasa Šadžiusa
   Rozhodnutie Európskeho parlamentu zo 7. júna 2016 o návrhu na vymenovanie Rimantasa Šadžiusa za člena Dvora audítorov (C8-0126/2016 – 2016/0805(NLE))
   (Konzultácia)
   (2018/C 086/28)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C8-0126/2016),

               —

               so zreteľom na článok 121 rokovacieho poriadku,

               —

               so zreteľom na správu Výboru pre kontrolu rozpočtu (A8-0183/2016),

               A.

               keďže Výbor Európskeho parlamentu pre kontrolu rozpočtu posúdil kvalifikáciu navrhovaného kandidáta, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi 23. mája 2016 vypočul kandidáta Rady na člena Dvora audítorov;

               1.

               súhlasí s návrhom Rady vymenovať Rimantasa Šadžiusa za člena Dvora audítorov;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie zástupcov vlád členských štátov (EÚ, Euratom) 2018/335 z 28. februára 2018 o vymenovaní sudcov a generálnych advokátov Súdneho dvora

text:
               7.3.2018

               SK

               Úradný vestník Európskej únie

               L 64/1

         ROZHODNUTIE ZÁSTUPCOV VLÁD ČLENSKÝCH ŠTÁTOV (EÚ, Euratom) 2018/335
   z 28. februára 2018
   o vymenovaní sudcov a generálnych advokátov Súdneho dvora
   ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 19,
   so zreteľom na Zmluvu o fungovaní Európskej únie, a najmä na jej články 253 a 255,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
   keďže:

               (1)

               Funkčné obdobie štrnástich sudcov a piatich generálnych advokátov Súdneho dvora sa skončí 6. októbra 2018. Je potrebné pristúpiť k vymenovaniam na účely obsadenia týchto funkcií na obdobie od 7. októbra 2018 do 6. októbra 2024.

               (2)

               Na opätovné vymenovanie do funkcií sudcov Súdneho dvora boli navrhnutí pán Alexander Arabadjiev, pán Jean-Claude Bonichot, pán Thomas von Danwitz, pán Carl Gustav Fernlund, pán Egils Levits, pán Constantinos Lycourgos, pán Jiří Malenovský a pani Alexandra Prechalová. Na opätovné vymenovanie do funkcií generálnych advokátov Súdneho dvora boli navrhnutí pán Yves Bot a pán Maciej Szpunar. Ďalej bola na funkciu sudkyne Súdneho dvora navrhnutá pani Lucia Serena Rossiová a na funkciu generálneho advokáta Súdneho dvora pán Giovanni Pitruzzella.

               (3)

               Výbor stanovený v článku 255 Zmluvy o fungovaní Európskej únie zaujal stanovisko k vhodnosti uvedených kandidátov vykonávať funkciu sudcu a funkciu generálneho advokáta Súdneho dvora,

         PRIJALI TOTO ROZHODNUTIE:
   Článok 1
   Za sudcov Súdneho dvora sa na obdobie od 7. októbra 2018 do 6. októbra 2024 vymenúvajú:

               —

               pán Alexander Arabadjiev,

               —

               pán Jean-Claude Bonichot,

               —

               pán Thomas von Danwitz,

               —

               pán Carl Gustav Fernlund,

               —

               pán Egils Levits,

               —

               pán Constantinos Lycourgos,

               —

               pán Jiří Malenovský,

               —

               pani Alexandra Prechal,

               —

               pani Lucia Serena Rossi.

         Článok 2
   Za generálnych advokátov Súdneho dvora sa na obdobie od 7. októbra 2018 do 6. októbra 2024 vymenúvajú:

               —

               pán Yves Bot,

               —

               pán Giovanni Pitruzzella,

               —

               pán Maciej Szpunar.

         Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 28. februára 2018

            predseda

         D. TZANTCHEV


title: Rozhodnutie Rady (SZBP) 2018/340 zo 6. marca 2018, ktorým sa stanovuje zoznam projektov, ktoré sa majú rozvíjať v rámci PESCO

text:
               8.3.2018

               SK

               Úradný vestník Európskej únie

               L 65/24

         ROZHODNUTIE RADY (SZBP) 2018/340
   zo 6. marca 2018,
   ktorým sa stanovuje zoznam projektov, ktoré sa majú rozvíjať v rámci PESCO
   RADA EURÓPSKEJ ÚNIE,
   so zreteľom na Zmluvu o Európskej únii, najmä na jej článok 46 ods. 6,
   so zreteľom na rozhodnutie Rady (SZBP) 2017/2315 z 11. decembra 2017 o nadviazaní stálej štruktúrovanej spolupráce (PESCO) a stanovení zoznamu zúčastnených členských štátov (1),
   so zreteľom na návrh Spolkovej republiky Nemecko, Španielskeho kráľovstva, Francúzskej republiky a Talianskej republiky,
   keďže:

               (1)

               Rada 11. decembra 2017 prijala rozhodnutie (SZBP) 2017/2315.

               (2)

               V článku 4 ods. 2 písm. e) uvedeného rozhodnutia sa stanovuje, že Rada prijme rozhodnutie alebo odporúčanie, ktorým stanoví zoznam projektov, ktoré sa majú rozvíjať v rámci stálej štruktúrovanej spolupráce (ďalej len „PESCO“ – Permanent Structured Cooperation), pričom zohľadní podporu rozvoja spôsobilostí i poskytnutie, v medziach dostupných prostriedkov a spôsobilostí, významnej podpory operáciám a misiám spoločnej bezpečnostnej a obrannej politiky.

               (3)

               Členské štáty, ktoré sa zúčastňujú PESCO, prijali 11. decembra 2017 vyhlásenie určujúce počiatočný zoznam 17 projektov, ktoré sa majú v rámci PESCO vykonávať, vychádzajúci z predložených návrhov projektov. Uvedené vyhlásenie bolo prijaté na účely formálneho rozhodnutia, ktoré má Rada začiatkom roku 2018 prijať v súlade s článkom 46 ods. 6 Zmluvy o Európskej únii a článkom 5 rozhodnutia (SZBP) 2017/2315.

               (4)

               V článku 5 ods. 2 druhom pododseku rozhodnutia (SZBP) 2017/2315 sa stanovuje, že zoznam členov každého jednotlivého projektu sa pripojí k rozhodnutiu Rady uvedenému v článku 4 ods. 2 písm. e).

               (5)

               S cieľom zabezpečiť konzistentnosť bude vykonávanie všetkých projektov PESCO založené na spoločnom súbore pravidiel riadenia projektov zahŕňajúcom prípadne okrem iného pravidlá o úlohe pozorovateľov, ktorý sa má prijať podľa článku 4 ods. 2 písm. f) rozhodnutia (SZBP) 2017/2315 a ktorý by si zúčastnené členské štáty účastniace sa jednotlivého projektu mohli podľa potreby prispôsobiť danému projektu.

               (6)

               Rada by preto mala prijať rozhodnutie, ktorým sa stanovuje zoznam projektov, ktoré sa majú rozvíjať v rámci PESCO,

         PRIJALA TOTO ROZHHODNUTIE:
   Článok 1
   V rámci PESCO sa rozvíjajú tieto projekty:

               1.

               Európske zdravotnícke velenie;

               2.

               Európsky softvérovo zabezpečený rádiový systém (ESSOR);

               3.

               Sieť logistických centier v Európe a podpora operácií;

               4.

               Vojenská mobilita;

               5.

               Stredisko Európskej únie pre výcvik kompetencií na účely misií (EU TMCC);

               6.

               Európske výcvikové certifikačné stredisko pre európske vojská;

               7.

               Operačná platforma pre otázky energetiky (EOF);

               8.

               Balík v oblasti nasaditeľných vojenských spôsobilostí na zmierňovanie následkov katastrof;

               9.

               Námorné (semi)autonónme protimínové systémy (MAS MCM);

               10.

               Prístavný a námorný dozor a ochrana (HARMSPRO);

               11.

               Modernizácia námorného dozoru;

               12.

               Platforma na výmenu informácií v oblasti reakcie na kybernetické hrozby a incidenty;

               13.

               Tímy rýchlej kybernetickej reakcie a vzájomná pomoc v oblasti kybernetickej bezpečnosti;

               14.

               Systém strategického velenia a kontroly (C2) pre misie a operácie SBOP;

               15.

               Obrnené bojové vozidlo pre pechotu/obojživelné výsadkové vozidlo/ľahké obrnené vozidlo;

               16.

               Nepriama palebná podpora (EuroArtillery);

               17.

               Bunka EUFOR pre operácie reakcie na krízy (EUFOR CROC).

         Článok 2
   Zoznam členov jednotlivých projektov je uvedený v prílohe.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 6. marca 2018

            Za Radu

            predsedníčka

         F. MOGHERINI

      (1)  Ú. v. EÚ L 331, 14.12.2017, s. 57.

      PRÍLOHA

         Zoznam členov jednotlivých projektov

                  Projekt

                  Členovia projektu

                              1.

                              Európske zdravotnícke velenie

                  Nemecko, Česká republika, Španielsko, Francúzsko, Taliansko, Holandsko, Rumunsko, Slovensko, Švédsko

                              2.

                              Európsky softvérovo zabezpečený rádiový systém (ESSOR)

                  Francúzsko, Belgicko, Nemecko, Taliansko, Holandsko, Poľsko, Portugalsko, Fínsko

                              3.

                              Sieť logistických centier v Európe a podpora operácií

                  Nemecko, Belgicko, Bulharsko, Grécko, Španielsko, Francúzsko, Chorvátsko, Taliansko, Cyprus, Maďarsko, Holandsko, Slovinsko, Slovensko

                              4.

                              Vojenská mobilita

                  Holandsko, Belgicko, Bulharsko, Česká republika, Nemecko, Estónsko, Grécko, Španielsko, Francúzsko, Chorvátsko, Taliansko, Cyprus, Lotyšsko, Litva, Luxembursko, Maďarsko, Rakúsko, Poľsko, Portugalsko, Rumunsko, Slovinsko, Slovensko, Fínsko, Švédsko

                              5.

                              Stredisko Európskej únie pre výcvik kompetencií na účely misií (EU TMCC)

                  Nemecko, Belgicko, Česká republika, Írsko, Španielsko, Francúzsko, Taliansko, Cyprus, Luxembursko, Holandsko, Rakúsko, Rumunsko, Švédsko

                              6.

                              Európske výcvikové certifikačné stredisko pre európske vojská

                  Taliansko, Grécko

                              7.

                              Operačná platforma pre otázky energetiky (EOF)

                  Francúzsko, Belgicko, Španielsko, Taliansko

                              8.

                              Balík v oblasti nasaditeľných vojenských spôsobilostí na zmierňovanie následkov katastrof

                  Taliansko, Grécko, Španielsko, Chorvátsko, Rakúsko

                              9.

                              Námorné (semi)autonónme protimínové systémy (MAS MCM)

                  Belgicko, Grécko, Lotyšsko, Holandsko, Portugalsko, Rumunsko

                              10.

                              Prístavný a námorný dozor a ochrana (HARMSPRO)

                  Taliansko, Grécko, Španielsko, Portugalsko

                              11.

                              Modernizácia námorného dozoru

                  Grécko, Bulharsko, Írsko, Španielsko, Chorvátsko, Taliansko, Cyprus

                              12.

                              Platforma na výmenu informácií v oblasti reakcie na kybernetické hrozby a incidenty

                  Grécko, Španielsko, Taliansko, Cyprus, Maďarsko, Rakúsko, Portugalsko

                              13.

                              Tímy rýchlej kybernetickej reakcie a vzájomná pomoc v oblasti kybernetickej bezpečnosti

                  Litva, Španielsko, Francúzsko, Chorvátsko, Holandsko, Rumunsko, Fínsko

                              14.

                              Systém strategického velenia a kontroly (C2) pre misie a operácie SBOP

                  Španielsko, Nemecko, Taliansko, Portugalsko

                              15.

                              Obrnené bojové vozidlo pre pechotu/obojživelné výsadkové vozidlo/ľahké obrnené vozidlo

                  Taliansko, Grécko, Slovensko

                              16.

                              Nepriama palebná podpora (EuroArtillery)

                  Slovensko, Taliansko

                              17.

                              Bunka EUFOR pre operácie reakcie na krízy (EUFOR CROC)

                  Nemecko, Španielsko, Francúzsko, Taliansko, Cyprus